Čislák, Viliam, minister zdravotníctva SR (2015-02-12):
Ďakujem pekne za slovo. Vážený pán predsedajúci, vážené panie poslankyne, vážení páni poslanci, dovoľte, aby som zareagoval najprv na pána poslanca Novotného. Jeho otázka dvakrát zaznela, že kto riadi teda zdravotníctvo na Slovensku. Pán poslanec, podľa tvojich predstáv, ako si to teraz prezentoval, v podstate ak vláda alebo ministerstvo sa dohodne na nejakom zákone, rozhodnú sa, že pôjde to proste takýmto smerom a tak to sa schváli, tak si myslím, že tento parlament je potom zbytočný. To si asi teraz v tejto chvíli povedal. (Potlesk.) Ja si myslím, že štandardný proces alebo dĺžka procesu schvaľovania legislatívnych zámerov, či už novely alebo tvorby zákona, je štandardne taký polrok. A myslím si, že pri najlepšej vôli každá inštitúcia sa stretáva, v tomto prípade my sme sa intenzívne stretávali rok a pol s asociáciami lekárov, súkromných lekárov, s Jednotou dôchodcov, so skupinou ochrany práv pacientov. Tak ako si povedal niekoľkokrát, niekoľkokrát veľmi citlivú tému sme preberali z každej strany, aby naše rozhodnutie bolo čo najoptimálnejšie. Tak za rok a pol sme prišli k takému návrhu, aký sme prezentovali tu a teraz a, samozrejme, aj v prvom čítaní. Tá myšlienka prednostné ošetrenie alebo vyšetrenie, či sa zruší alebo nezruší. Samozrejme, keď to niekto počuje, človek sa s tým zahráva. Ale v konečnej verzii sme ju predložili, tak ako sme ju predložili. Ale podľa mňa dôležitý je konečný efekt. To znamená, tak ako to tu už dneska zaznelo, to, čo robíme pre pacienta, ale všetci, všetci ako tu v parlamente, tak aj my na ministerstve. A ja si myslím, že je dôležitý záver a v tomto prípade to konečné znenie. A keď sa pýtaš, čo sme predkladali my a ako znie pozmeňujúci návrh, tak my v plnej miere tento pozmeňujúci podporujeme. Takže to je odpoveď. (Potlesk.) Viackrát spomínané dvadsaťkorunáčky a päťdesiatkorunáčky. Áno, už v Čechách ich zrušili. Ale myslím si, že posledné vyjadrenie pána exministra Zajaca práve bolo, že už by sa k takým veciam nevracal a skôr je za systémové opatrenie, ktoré má nejaký rámec. A ja si myslím, že to, čo sme teraz urobili po desiatich rokoch, mimochodom, s poplatkami, sa tomu možno aj z jeho pohľadu trošku podobá. Takže má to nejaký charakter. Viackrát si tu spomínal veľkú mieru kreativity lekárov. To si spomínal aj na zdravotníckom výbore. A viac-menej si naznačil nejaké tie možnosti, ako tie poplatky lekári nejako sofistikovane budú vyberať. No ak si poriadne prečítaš to znenie zákona, resp. tú novelu, ktorú my predkladáme, tak dneska tá možnosť tam veľká nie je, pretože keď to povieme veľmi jednoducho, tak nič iné, iba to, čo sa nachádza v nariadení vlády č. 777/2004 Z. z., môže lekár poslať na schválenie, samozrejme, s cenou, ktorú navrhuje, na VÚC-ku. A to mu bude VÚC-ka kontrolovať, či tú cenu dodržiava alebo nedodržiava. Následne bude dávať pokutu. A, samozrejme, týmto predloženým zákonom aj tá pokuta bude, tie peniaze ostanú pre VÚC-ku, nie pre štát, ako to bolo doteraz. To je ďalšia vec. Spomínal si tu viackrát, že je to marketingový ťah. Ešte raz hovorím, tento zákon sa pripravoval rok a pol. Takže zhodou okolností časovo vyšiel teraz tak, ako vyšiel, aj čo sa týka udalostí, ktoré sa diali vlastne za posledné dni. A naznačil si, že absentuje moje vyjadrenie, čo sa týka nejakých skutočností, ktoré nastali minimálne posledný týždeň. Minister zdravotníctva riadi ministerstvo zdravotníctva, a teda ak je vyjadrenie hovorcu niekoľkokrát vo viacerých médiách, ktorým sa postaví k nejakej kauze nejako, tak je to aj vyjadrenie ministra. Mimochodom, v pondelok večer, keď tá správa bola zverejnená, sme okamžite kontaktovali ministerstvo vnútra a vedeli sme, že v utorok ráno pán doktor bude na Národnej kriminálnej agentúre a bude vyšetrovaný. V podstate tlačovka tých troch opozičných poslancov bola až v utorok poobede, takže my sme reagovali okamžite. A, samozrejme, ja viem, že dôležité je z hľadiska opozície a politiky v médiách akože vystúpiť a dávať trestné oznámenia, aj keď my sme konali už dávno predtým. Takže to je k tomu toľko. Čo sa týka pána poslanca Bastrnáka, on tu spomínal, aj viacerí tu spomínali cenový strop. Áno, naznačili to aj poslanci strany SMER, cenový strop, bolo by to možnože v tomto zákone, ktorý navrhujeme. A ak by sa to zrealizovalo, možnože by tento zákon bol úplne dokonalý. Ale nie je to také jednoduché, pretože ak si uvedomíme, že regulácia výkonov ako takých, ktorá je predmetom dohody alebo zmluvy medzi poskytovateľom zdravotnej starostlivosti a zdravotnou poisťovňou, v podstate nie je cenová regulácia a je jednoznačne daná a ani tu neregulujeme, tak je absolútne paradoxom, ak sa bavíme o výkonoch, ktoré sú v tej sedemstosedemdesiatsedmičke, aby sme ich my regulovali nejakým iným spôsobom, pretože naráža to aj na zákon o cenách. A v podstate tam by sme sa mohli dostať do nejakého rozporu, keď by sme vlastne určovali nejaké maximálne ceny, ktoré tu zazneli. A mohli by sme o tom hovoriť, ako si naznačil, aká je tá cena v Bratislave, vo Svidníku. Ja vždycky hovorím jedno. A dneska tá cena nie je limitovaná. A zase tie ceny nie sú extrémne veľké, pretože ja vsádzam na zdravý rozum tých lekárov, pretože určite si dajú takú cenu, kde tí ľudia jednoducho danú službu môžu zaplatiť. Mimochodom, v súčasnosti cena prednostného ošetrenia sa pohybuje na Slovensku od 5 do 15 eur. Takže ja si myslím, že sú tie služby, ktoré ostali v sedemstosedemdesiatsedmičke, za ktoré budú lekári vyberať peniaze. Na inej tlačovke som zachytil, že zdravotník môže žiadať toto, za vodičák je to 100 eur, No tak nech to žiada, potom pacient k nemu nepôjde, ale pôjde do susedných dverí. Takže tú možnosť bude mať. Takže ja si myslím, že bolo by to iba kontraproduktívne a riešilo by to iba problém tomu doktorovi, ktorý to vlastne má. Dovoľte mi, aby som na záver zhodnotil, respektíve zhrnul tie veci, ktoré tu už všeobecne zazneli, a síce, čo je dôležité, zopakujem. Naozaj po desiatich rokoch prvýkrát robíme poriadok v tých poplatkoch, rušíme jednoznačne poplatky, ktoré sa nazývali poplatky, tých 6 poplatkov, ktoré, samozrejme, súvisia jednoznačne zo zdravotnou starostlivosťou, lebo, ako tu bolo povedané, nie je možné ošetriť, vyšetriť pacienta, pokiaľ on tam nepríde, teda pokiaľ nie je prizvaný, pozvaný, nie je možné, aby dostal lieky a zdravotné pomôcky bez poukazov. A prednostné ošetrenie rušíme tak isto. Takže ja si myslím, že je to dobrý zákon. Samozrejme, nič nie je na prvýkrát ideálne. A, ako som povedal na zdravotníckom výbore, čas ukáže, ako sa uplatní v praxi. Ja som optimista a, samozrejme, je priestor ho vylepšovať ďalej. Ďakujem pekne za pozornosť. (Potlesk.)